Ինֆիլտրատ

Ինֆիլտրատ ( լատիներեն in-ներս և filtratus - քամվածք), օրգանիզմի հյուսվածքներում բջջային տարրերի կուտակումը՝ ախտահարված օջախի շուրջը։ Լինում է բորբոքային և ուռուցքային ինֆիլտրատ։ Բորբոքային ինֆիլտրատն առավելապես պարունակում է բազմաձև-կորիզային լեյկոցիտներ (թարախային ինֆիլտրատ), էրիթրոցիտներ (հեմոռագիկ ինֆիլտրատ), հիստիոցիաներ և պլազմատիկ բջիջներ։ Այս ինֆիլտրատները կարող են ներծծվել, քայքայվել, առաջացնել կավերնա (խոռոչ), թարախակույտ կամ սպի։ Ուռուցքային ինֆիլտրատը բաղկացած է տարբեր բնույթի ուռուցքային բջիջներից (քաղցկեղ, սարկոմա)։ Ինֆիլտրատի առաջացման հատվածում հյուսվածքի ծավալը մեծանում է, գույնը փոխվում, պնդանում, դառնում ցավոտ։ Վիրաբուժական պրակտիկայում «ինֆիլտրատ» են անվանում ետվիրահատական շրջանում վերքի շուրջն առաջացած պնդացումները։

Ախտաբանական անատոմիա
Վիրաբուժություն